A Tanács 2372/2002/EK rendelete

(2002. december 20.)

a Prestige-ből származó olajszennyeződés által érintett spanyol halászat, kagyló- és rákhalászati iparág, valamint az akvakultúraágazat kártalanítására szolgáló egyedi intézkedések bevezetéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 36. és 37. cikkére,

tekintettel a Bizottság javaslatára [1],

tekintettel az Európai Parlament véleményére [2],

a Gazdasági és Szociális Bizottsággal folytatott konzultációt követően,

mivel:

(1) 2002. novemberében a Prestige tankhajó, amely 77000 tonna nehéz fűtőolajat szállított, hajótörést szenvedett Galícia partjainál, olajszivárgást okozva ezzel, amely 2002. november 16-án érte el a spanyol partokat.

(2) A fenti olajszennyeződés környezeti hatásai miatt a halászat mellett valamennyi kagyló- és rákhalászati és bizonyos akvakultúraágazati tevékenységeket megtiltottak Spanyolország atlanti partvidékének jelentős részén. Továbbá az olajszivárgás szintén károkat okozott Spanyolország érintett part menti területein elhelyezkedő egyes akvakultúratelepeken.

(3) A 2792/1999/EK tanácsi rendelet [3] megállapítja a halászati ágazatnak nyújtott közösségi strukturális támogatásra vonatkozó részletes szabályokat és rendelkezéseket. Különösen a 13. cikk (1) bekezdése és az említett rendelet III. mellékletében található még részletezőbb szabályok határozzák meg az akvakultúra területén belül a támogatható költségeket, valamint a Halászati Orientációs Pénzügyi Eszközből (HOPE) társfinanszírozásban részesítendő vízi erőforrások védelmét és gyarapítását. Ezenkívül az említett rendelet 16. cikke megállapítja azokat a feltételeket, amelyek alapján a tagállamok pénzügyi hozzájárulást kaphatnak a HOPE-ből kompenzációként, amelyet a tagállamok a halászoknak és hajótulajdonosoknak nyújtanak előre nem látható körülmények esetén tevékenységük ideiglenes megszakítására.

(4) Azonban a kérdéses területen a HOPE-ből társfinanszírozásban részesítendő kiadásokra való jogosultságra vonatkozó követelményeket nem határozták meg olyan intézkedési típusokra, amelyek ahhoz szükségesek, hogy az olajszennyeződés következményeit orvosolják.

(5) Ezenkívül a tevékenységek ideiglenes megszakítására nyújtott kompenzáció jelenleg megengedett a halászok és hajótulajdonosok részére, de nem megengedett a kagyló- és rákhalászati iparágban vagy akvakultúraágazatban tevékenykedő egyéb személyeknek vagy vállalkozásoknak. Továbbá, az említett 16. cikk korlátozza e célok tekintetében a HOPE-ből nyújtható pénzügyi hozzájárulások összesített összegeit.

(6) Ezen körülmények között szükséges elősegíteni a fent leírt olajszennyezés által érintett halászati, kagyló- és rákhalászati, valamint akvakultúraágazati tevékenységek ideiglenes megszakítására nyújtandó kompenzációt. Ezenkívül helyénvaló elősegíteni a kagyló- és ráktenyésztési, valamint az akvakultúratelepek megtisztítását, helyrehozatalát és újjáépítését, valamint a kagyló- és rákállomány cseréjét abból a célból, hogy helyreállítsák azok termelési kapacitását, valamint a kérdéses olajszivárgás által károsított halászfelszerelések cseréjét.

(7) Következésképpen szükség van a 2792/1999/EK rendelet fent említett rendelkezéseitől való eltérésekre.

(8) Azzal a feltétellel, hogy a többi részt a HOPE előirányzatainak támogatásával fogják végrehajtani, az ebből a célból szükséges kiegészítő előirányzatokat az 1999-ig a Marokkóval kötött halászati megállapodás által érintett halászhajók és halászok szerkezetváltásának támogatásáról szóló, 2001. december 17-i 2561/2001/EK tanácsi rendelet [4] – és különösen annak 5. cikke (1) bekezdése – keretében meghatározott támogatásból kell biztosítani.

(9) Ezeket a rendelkezésre álló kiegészítő előirányzatokat egyrészről a spanyol halászati, kagyló- és rákhalászati iparágban, valamint az akvakultúraágazatban részt vevő személyeknek és vállalkozásoknak a tevékenységük ideiglenes megszakítása miatti kompenzációjára, másrészről a halszennyezéssel érintett korábbi tevékenységek újbóli beindításának támogatására szolgáló egyedi intézkedésekre kell fordítani.

(10) Az egyedi intézkedéseknek összhangban kell lenniük a halászati ágazatra vonatkozó strukturális politika általános alapelveivel.

(11) Az ezen jogszabály végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal [5] összhangban kell elfogadni.

(12) A Prestige hajótörését követő helyzet orvoslására szolgáló azonnali intézkedések elfogadásának szükségessége eltérést követel meg a nemzeti parlamentek szerepéről szóló jegyzőkönyv 1. cikkének (3) bekezdésében meghatározott időtartamtól,

ELFOGADTA EZT A RENDELETET:

1. cikk

Hatály

Ez a rendelet kivételes támogatási intézkedéseket állapít meg a spanyol halászat, a kagyló- és rákhalászati iparágban, valamint az akvakultúraágazatban a Prestige hajótöréséből származó olajszennyeződés által érintett spanyol part menti területeken tevékenykedő személyek és vállalkozások számára, valamint megállapítja e támogatás feltételeit és korlátait.

2. cikk

Egyedi intézkedések

(1) Az 1. cikkben említett személyek és vállalkozások tekintetében Spanyolország a következő egyedi intézkedéseket hozhatja meg:

a) kompenzáció a személyek és vállalkozások tulajdonosai számára tevékenységük ideiglenes megszakítása miatt;

b) intézkedések a halászfelszerelések, az egyéb kiegészítő felszerelések cseréjének és az érintett hajók megjavításának, valamint azok károsodott részei kicserélésének elősegítésére;

c) a kagyló- és rák-, valamint az akvakultúratelepek tisztítását, javítását és újjáépítését elősegítő intézkedések;

d) a kagyló- és rákállomány pótlását ellentételező intézkedések.

(2) Az egyedi intézkedések keretében felmerülő költségek azzal a feltétellel támogathatók, hogy az a) pontban említett tevékenységek ideiglenes megszakítását, valamint a b), c) és d) pontban említett, a felszerelést vagy a telepeket érintő károkat a Prestige hajótöréséből eredő olajszivárgás okozta.

(3) Az egyedi intézkedések támogatásának arányát a melléklet határozza meg.

3. cikk

Eltérések a 2792/1999/EK rendelettől

(1) A 2792/1999/EK rendelet rendelkezéseitől eltérve, a 2. cikkben említett egyedi intézkedéseket az e cikk (2)–(6) bekezdésével összhangban biztosítják.

(2) A 2792/1999/EK rendelet 16. cikke (1) bekezdésének a) pontjában említett, a tevékenységek ideiglenes megszakítására nyújtott támogatás a spanyol kagyló- és rákhalászati iparágban, valamint az akvakultúraágazatban tevékenykedő személyek és vállalkozások tulajdonosai számára is megadható.

(3) A 2792/1999/EK rendelet 16. cikke (1) bekezdésének a) pontjában előírt 2 és 6 hónapos korlátozás nem alkalmazandó.

(4) Az (1) és (2) bekezdésekben említett támogatás esetében a HOPE-ből származó pénzügyi hozzájárulást nem veszik figyelembe, amikor megállapítják a 2792/1999/EK rendelet 16. cikke (3) bekezdésének első albekezdésében említett küszöböknek való megfelelést.

(5) A 2792/1999/EK rendelet III. melléklete 1.4. pontjának utolsó bekezdésében megállapított korlátozás nem alkalmazható a Prestige hajótöréséből származó olajszennyeződéssel károsított halászfelszerelések cseréje tekintetében.

(6) A 2792/1999/EK rendelet 13. cikkének (1) bekezdése szerint a következő költségeket lehet támogatni:

a) a kérdéses olajszennyeződés által érintett kagyló- és ráktelepek, valamint akvakultúratelepek termelési kapacitásának helyreállítását célzó tisztítási, javítási és újjáépítési tevékenységekkel kapcsolatban felmerült költségek;

d) a kérdéses olajszennyeződéssel érintett kagyló- és rákállományok és akvakultúratelepek újratelepítéséhez szükséges költségek.

4. cikk

Általános rendelkezések alkalmazhatósága

Az 1260/1999/EK [6] és a 2792/1999/EK rendelet [7] rendelkezései a 2. cikkben meghatározott egyedi intézkedések végrehajtása tekintetében alkalmazandóak az ebben a rendeletben megállapított rendelkezések és eltérési feltételek alapján.

5. cikk

Kiegészítő közösségi részvétel

(1) A HOPE-előirányzatok támogatása mellett az e rendelet céljaira rendelt közösségi részvétel kiegészítő összege 30 millió euró.

(2) Ezt a kiegészítő összeget a 2561/2001/EK rendelet céljaira korábban előirányzott alapokból kell rendelkezésre bocsátani.

6. cikk

A 2561/2001/EK rendelet módosítása

A 2561/2001/EK rendelet 5. cikkének (1) bekezdése a következő albekezdéssel egészül ki:

"A Spanyolországra szánt előirányzatokon belül egy 30 millió eurót meg nem haladó összeget kell tartalékolni a 2372/2002/EK tanácsi rendeletben meghatározott intézkedésekre."

7. cikk

Végrehajtási beszámolók

Spanyolország a 2. cikkben említett egyedi intézkedések végrehajtásáról összevont beszámolót nyújt be a Bizottságnak azok végrehajtásának minden évéről a következő év március 31-ig. Az első ilyen beszámoló 2004. március 31-én esedékes.

8. cikk

Részletes szabályok

Az e rendelet végrehajtásához szükséges intézkedéseket a 9. cikk (2) bekezdésében említett irányítóbizottsági eljárással összhangban kell elfogadni.

9. cikk

(1) A Bizottságot az 1260/1999/EK rendelet 51. cikke által létrehozott Halászati és Akvakultúraágazati Strukturális Bizottság segíti.

(2) Az e bekezdésre való hivatkozáskor az 1999/468/EK határozat 4. és 7. cikkét kell alkalmazni.

Az 1999/468/EK határozat 4. cikkének (3) bekezdésében megállapított időszak egy hónap.

10. cikk

Záró rendelkezések

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. december 20-án.

a Tanács részéről

az elnök

M. Fischer Boel

[1] A Hivatalos Lapban még nem tették közzé.

[2] 2002. december 19-i vélemény (a Hivatalos Lapban még nem tették közzé).

[3] HL L 337., 1999.12.30., 10. o.

[4] HL L 344., 2001.12.28., 17. o.

[5] HL L 184., 1999.7.17., 23. o.

[6] A Tanács 1999. június 21-i 1260/1999/EK rendelete a strukturális alapokra vonatkozó általános rendelkezések megállapításáról (HL L 161., 1999.6.26., 1. o.).

[7] A Tanács 1999. december 17-i 2792/1999/EK rendelete a halászati ágazatnak nyújtott közösségi strukturális támogatásra vonatkozó részletes szabályok és rendelkezések megállapításáról (HL L 337., 1999.12.30., 10. o.).

--------------------------------------------------

MELLÉKLET

A TÁMOGATÁS ARÁNYAI

A 2. cikkben említett egyedi intézkedésekre vonatkozó támogatási arányok a 2792/1999/EK rendelet IV. mellékletének 2. pontjában felsorolt csoportok és az 1451/2001/EK tanácsi rendelettel módosított említett melléklet 3. táblázatában meghatározott arányok alapján kerülnek meghatározásra, a következőképpen:

1.A kagyló- és rákhalászati, valamint az akvakultúraágazati tevékenységek ideiglenes megszakítása. | 1. csoport |

2.A halászfelszerelések cseréje. | 2. csoport |

3A kagyló- és ráktelepek, valamint az akvakultúratelepek tisztítása, javítása és újjáépítése.

–állami hatóságok által | 1. csoport |

–magánvállalkozások által | 3. csoport |

4.A kagyló és rákállomány pótlása | 1. csoport |

--------------------------------------------------